Diari Oficial de la Generalitat Valenciana


Sumari del DOGV 6137, del 04-11-2009 (2009/12090)

ORDE de 2 de novembre de 2009, de la Conselleria d'Agricultura, Pesca i Alimentació, per la qual es modifica l'Orde de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització de les explotacions agrícoles i de primera instal·lació d'agricultors jóvens.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6137

Data del DOGV
:   04-11-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/12646


Data del document
:   02-11-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * subsidi d'instal·lació
    * agricultor
    * pla de desenvolupament agrícola
    * modernització de l'explotació agrària
    * jove agricultor
    * ajuda a l'agricultura
    * suport econòmic
    * competitivitat
    * ajuda pública
    * ajuda a la modernització

ORDE de 2 de novembre de 2009, de la Conselleria d'Agricultura, Pesca i Alimentació, per la qual es modifica l'Orde de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització de les explotacions agrícoles i de primera instal·lació d'agricultors jóvens. [2009/12515]  
En el Reglament (CE) núm. 74/2009, del Consell, de 19 de gener, pel qual es modifica el Reglament (CE) núm. 1698/2005, de 20 de setembre, relatiu a l'ajuda al desenvolupament rural, s'establix la necessitat d'incorporar a partir de l'1 de gener de 2010 en els programes de desenvolupament rural, la possibilitat d'incrementar la quantia de l'import de les ajudes en la primera instal·lació com s'indica en el seu annex I.   
L'obligada revisió del Marc Nacional 2007-2013, tal com s'establix en l'article 16 bis del Reglament (CE) núm. 74/2009 mencionat, amb la incorporació de les modificacions esmentades, a més de la redefinició de conceptes importants, s'han inclòs al seu torn en el Programa de Desenvolupament Rural de la Comunitat Valenciana 2007-2013 i, conseqüentment, és procedent igualment actualitzar amb les modificacions corresponents les bases reguladores de les subvencions en matèria de modernització d'explotacions agrícoles i de primera instal·lació d'agricultors jóvens per mitjà d'esta orde.   
Convé, així mateix, incorporar a les bases reguladores aspectes recollits en les directrius relatives a la subvencionalitat de les despeses en el marc dels PDR cofinançats pel Fons Europeu Agrícola de Desenvolupament Rural (FEADER), en virtut de les disposicions de l'article 71.3 del Reglament (CE) núm. 1698/2005.  
Per tot això que s'ha exposat, a proposta del titular de la Direcció General de Producció Agrària i fent ús de les atribucions conferides per l'article 28 de la Llei 5/1983, de 30 de desembre, del Consell (en la redacció feta per mitjà de la Llei 12/2007),  
ORDENE  
Article únic  
Es modifica l'Orde de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització de les explotacions agrícoles i de primera instal·lació d'agricultors jóvens en els articles i en els termes que figuren en els apartats següents:  
U. Es modifica el quart paràgraf del preàmbul, que queda redactat com seguix:  
«En el Pla Estratègic Nacional, quan es descriuen els objectius específics i les prioritats de la política de desenvolupament rural a nivell nacional, s'indica que la falta de relleu generacional pot ser deguda als alts costos d'instal·lació en agricultura, als baixos nivells de renda en comparació amb els altres sectors o a la falta d'al·licients en el medi rural, per la qual cosa en el Marc Nacional de Desenvolupament Rural 2007-2013 es recull estimular la instal·lació de jóvens agricultors com a titulars d'explotacions agràries. En el Reglament (CE) núm. 74/2009, del Consell, de 19 de gener, pel qual es modifica el Reglament (CE) núm. 1698/2005, relatiu a l'ajuda al desenvolupament rural, s'establix la necessitat d'incloure en els programes de desenvolupament rural les prioritats i operacions que conté l'article 16 bis i l'annex II per a donar suport als esforços d'innovació davant del canvi climàtic, les energies renovables, la gestió de l'aigua i la biodiversitat, igual que l'increment de l'import de les ajudes en la primera instal·lació indicades en l'annex I.»  
Dos. Es modifica el paràgraf cinqué del preàmbul, que queda redactat com seguix:  
«D'acord amb les competències exclusives en agricultura i ramaderia que té atribuïdes la Generalitat per mitjà de l'Estatut d'Autonomia de la Comunitat Valenciana, en l'article 49.1.10ª i 3.3ª, d'acord amb les bases i l'ordenació de l'activitat econòmica general, li correspon adequar la normativa existent a les modificacions presentades a la Comissió per a la seua aprovació referents a la normativa comunitària en el Marc Nacional i en el Programa de Desenvolupament Rural de la Comunitat Valenciana 2007-2013, que va ser aprovat per mitjà de la Decisió de la Comissió C(2008) 3841, de 17 de juliol de 2008, i establir en esta orde amb contingut homogeni a l'esmentat document de programació i en règim de concurrència competitiva les bases reguladores per a la seua aplicació a la Comunitat Valenciana en el període 2007-2013, les ajudes per a la modernització d'explotacions i la primera instal·lació d'agricultors jóvens.»  
Tres. Es modifica l'article 2, que queda redactat com seguix:  
«Article 2. Definicions  
A l'efecte d'esta disposició seran aplicables les definicions que conté la Llei 19/1995, de 4 de juliol, de Modernització de les Explotacions Agràries, llevat que contradiguen les disposicions d'este article:  
1. Primera instal·lació:  
La primera vegada que el jove s'instal·la, com a agricultor professional, com a titular, cotitular o soci d'una explotació agrària prioritària amb les modalitats següents:   
- Accés a la titularitat exclusiva o compartida de l'explotació agrària per compra, herència, pacte successori, donació, arrendament, parceria o figures jurídiques anàlogues, assumint el jove que s'instal·la, almenys, el 50% dels riscos i de les responsabilitats civil, fiscal i social de la gestió de l'explotació.  
- Accés a la cotitularitat d'una explotació agrària prioritària, definida en l'article 18 de la Llei 19/1995.  
- Integració com a soci en una entitat associativa amb personalitat jurídica, preexistent o de nova constitució, que siga titular d'una explotació agrària.  
Els requisits exigits a un jove agricultor que no s'instal·le com a titular únic de l'explotació seran els mateixos que els exigits a qui ho faça així.  
2. Data d'instal·lació:  
Es consideren com a data d'instal·lació d'un agricultor jove amb dret a les ajudes que per a això s'establixen, per l'orde que a continuació es detalla, les següents:  
a) La de l'alta en la Seguretat Social o la del canvi a nova secció o règim de la Seguretat Social per motiu de la incorporació del jove a l'agricultura.  
b) La de l'alta en Hisenda del cens agrari pel mateix motiu, quan no es produïsca el supòsit anterior.  
c) La de l'adquisició de bestiar i l'adquisició o arrendament de parcel·les agrícoles quan hagen de formar part de l'explotació en què s'instal·la el jove, si amb la seua inclusió en l'explotació s'arriba a una unitat de treball agrari.   
d) Si no es produïx cap dels supòsits anteriors, la de la comunicació a l'administració de la finalització de les inversions o, si no n'hi ha, la de la certificació.  
En el supòsit de primeres instal·lacions produïdes per accés a la cotitularitat o per integració del jove en una entitat associativa titular d'una explotació agrària, es considerarà com a data de la primera instal·lació la del document que acredite fefaentment la formalització de l'acord de cotitularitat o la d'adquisició de la qualitat de soci.  
3. Pla de millora:  
Estudi que ha de presentar el sol·licitant de subvencions per a la modernització de les explotacions agràries pel qual, per mitjà de càlculs específics, es justifiquen les inversions i la viabilitat econòmica de l'explotació.  
Després de la realització del pla de millora no ha de disminuir la renda unitària de treball de l'explotació o, en els casos en què s'incremente el número d'UTA de l'explotació, no ha de disminuir el seu marge net.  
Es considerarà que una explotació és viable econòmicament quan la seua renda unitària de treball no siga inferior al 20 per cent de la renda de referència.  
Haurà d'incloure una descripció i justificació de les inversions i de la situació de la mà d'obra des de la situació actual a la prevista per mitjà de la presentació d'una memòria, un projecte si escau, pressupost o factures proforma juntament amb els plans de situació de les inversions.  
4. Pla empresarial:  
És el document que ha de presentar el jove que sol·licita ajuda econòmica per a la seua primera instal·lació i en què cal descriure els objectius, les fases i el desenvolupament de les activitats agrícoles de la nova explotació referits al període de compliment d'objectius i compromisos, com s'indica en l'annex V.  
El pla empresarial és l'ordenació sistematitzada de les decisions a adoptar pel jove i que avalua la viabilitat i rendibilitat del projecte empresarial, partix del diagnòstic de l'explotació i, en funció d'este, s'establixen els objectius a assolir en un període màxim de cinc anys. Per a aconseguir estos objectius s'establix una sèrie d'actuacions a implementar de caràcter socioeconòmic i mediambiental.  
El pla empresarial ha de contindre:  
a) Estudi de l'explotació: base territorial, capital d'explotació, activitats productives i, si s'escau, complementàries. Viabilitat econòmica, marge net i renda unitària de treball.  
b) Objectius i fases de desenvolupament de les activitats els cinc anys següents.  
c) Informe i pressupost detallat de les inversions programades, sol·licitud d'altres ajudes complementàries, utilització de servicis d'assessorament, cursos o itinerari formatiu previst i altres mesures necessàries per a realitzar les activitats de l'explotació.  
L'adaptació de l'explotació a les normes comunitàries ha de fer-se abans de la finalització del període d'inversions.  
L'avaluació del compliment del pla es realitzarà a partir de l'any n + 3 de la concessió (any n). Es comprovarà el seguiment de les activitats, el manteniment de les inversions, la formació rebuda i el compliment d'objectius.  
5. IPREM:  
Indicador públic de renda d'efectes múltiple establit per mitjà del Reial Decret Llei 3/2004, de 25 de juny.   
6. Agricultor professional:  
És la persona física que és titular d'una explotació agrària i almenys el 50 per cent de la seua renda total l'obté d'activitats agràries o altres activitats complementàries, sempre que la part de renda procedent directament de l'activitat agrària no siga inferior al 25 per cent de la seua renda total i el volum d'ocupació dedicat a activitats agràries o complementàries siga igual o superior a la mitat d'una unitat de treball agrari.  
A este efecte, es consideren activitats complementàries la participació i presència del titular, com a conseqüència d'elecció pública, en institucions de caràcter representatiu, com també en òrgans de representació de caràcter sindical, cooperatiu o professional, sempre que estos es troben vinculats al sector agrari, les de transformació dels productes de la seua explotació i les relacionades amb la conservació de l'espai natural i protecció del medi ambient, igual que les turístiques, cinegètiques i artesanals realitzades en la seua explotació.  
7. Unitat de treball anual (UTA):  
Es definix com l'ocupació equivalent a temps complet, és a dir, el total d'hores treballades dividit per la mitjana anual d'hores treballades a temps complet i que s'establix en 1.920 hores a l'any (8 hores diàries per 240 dies laborables), valor equivalent al de la unitat de treball agrari establida en l'Orde de 13 de desembre de 1995, per la qual es desplega la disposició final sisena de la Llei 19/1995, de 4 de juliol.  
8. Explotacions prioritàries els titulars de les quals siguen persones físiques:   
- Han de possibilitar l'ocupació almenys d'una unitat de treball - any.  
- La renda unitària del treball obtinguda ha de ser igual o superior al 35% de la renda de referència i inferior al 120% d'esta.  
- El titular ha de ser agricultor professional.   
- Posseir un nivell de capacitació agrària suficient, per a la determinació del qual es conjuminaran criteris de formació lectiva i experiència professional.  
- Haver fet díhuit anys i no haver-ne fet seixanta-cinc.  
- Estar donat d'alta en el règim especial agrari de la Seguretat Social o en el règim d'autònoms en funció de la seua activitat agrària o en el règim que legalment corresponga per la seua activitat econòmica.  
En cas de matrimoni o parelles de fet, la titularitat de l'explotació podrà recaure, a este efecte, en els dos cònjuges o parelles, i n'hi haurà prou que un d'ells posseïsca els requisits indicats en l'apartat anterior, d'acord amb allò que s'assenyala en el Reial Decret 297/2009, de 6 de març, sobre titularitat compartida en les explotacions agràries.  
Les explotacions agràries que pertanguen a una comunitat hereditària i sobre les quals hi haja pacte d'indivisió per un període mínim de sis anys es consideraran, a este efecte, explotacions familiars prioritàries, sempre que l'explotació i almenys un dels partícips en la comunitat complisquen els requisits abans assenyalats. El període d'indivisió es comptarà a partir de la qualificació de l'explotació com a prioritària.  
9. Explotacions prioritàries associatives:  
- Han de possibilitar l'ocupació, almenys, d'una unitat de treball agrari, i la seua renda unitària de treball ha de ser igual o superior al 35 per 100 de la renda de referència i inferior al 120 per 100 d'esta.  
- Així mateix, han de complir alguna de les tres alternatives següents:  
a) Ser cooperativa d'explotació comunitària de la terra o de treball associat dins de l'activitat agrària.  
b) Ser qualsevol altre tipus de societat: cooperativa, societat agrària de transformació o societats civils, laborals o altres de mercantils que, en el cas que siguen anònimes, les seues accions hauran de ser nominatives, sempre que més del seu 50% del capital social, si n'hi ha, pertanga a socis que siguen agricultors professionals. Estes societats tindran com a objecte exclusiu l'exercici de l'activitat agrària en l'explotació de què siguen titulars i han de reunir algun dels dos requisits següents:  
- Que almenys el 50 per 100 dels socis siguen agricultors professionals.  
- Que els dos terços dels socis que siguen responsables de la gestió i l'administració complisquen els requisits exigits a l'agricultor professional quant a dedicació de treball i procedència de rendes, referits a l'explotació associativa, així com els de capacitació, edat i afiliació a la Seguretat Social, i que dos terços, almenys, del volum de treball de l'explotació siga aportat per socis que complisquen estos requisits.  
c) Ser explotació associativa que es constituïsca agrupant, almenys, dos terceres parts de la superfície de l'explotació amb un sol límit, sense que la superfície aportada per un únic soci supere el 40 per 100 de la superfície total de l'explotació. En estes explotacions associatives, un soci, almenys, ha de ser agricultor a títol principal i complir les altres exigències establides per als titulars persones físiques.   
10. Agricultor a títol principal:  
L'agricultor professional que obtinga almenys el 50% de la seua renda total de l'activitat agrària exercida en la seua explotació i amb un temps de treball dedicat a activitats no relacionades amb l'explotació que siga inferior a la mitat del seu temps de treball total.»  
Quatre. Es modifica l'article 4, que queda redactat com seguix:  
«Article 4. Beneficiaris i requisits  
1. En podran ser beneficiaris:  
1.1. Amb caràcter general serà necessari, per a poder sol·licitar i accedir a les ajudes a les inversions en les explotacions agràries per mitjà de plans de millora de les persones físiques o jurídiques, complir els requisits següents:  
a) Ser titular d'una explotació agrària amb una dimensió equivalent a la que s'establix en l'annex I d'esta orde que siga d'una unitat de treball agrari (UTA) com a mínim, o que aconseguisca esta dimensió amb la realització del pla de millora.  
b) Presentar un pla de millora de la seua explotació, d'acord amb allò que s'assenyala en l'article 2 d'esta orde i que les inversions previstes tinguen lloc a la Comunitat Valenciana.  
c) Comprometre's a exercir l'activitat agrària en l'explotació objecte de l'ajuda durant almenys cinc anys comptats des de la data de concessió de l'ajuda.  
d) Acreditar que la renda unitària de treball de la seua explotació és igual o superior al 20 per cent de la renda de referència.  
e) Complir les normes mínimes en matèria de medi ambient, higiene i benestar dels animals establides en els articles 4 i 5 i en els annexos II i III del Reglament (CE) 73/2009, del Consell, de 19 de gener, en els annexos I i II del Reial Decret 486/2009, de 3 d'abril, sobre l'aplicació de la condicionalitat, i en el Decret 91/2006, de 23 de juny, de la Generalitat Valenciana, pel qual s'establixen normes sobre les bones condicions agràries i mediambientals que es detallen en l'annex III.  
f) Complir el que s'establix en el Decret 32/2006, de 10 de març, del Consell de la Generalitat, sobre el reglament per a l'execució de la Llei 2/1989, de 3 de març, de la Generalitat, d'Impacte Ambiental, per a la determinació de l'exigència de la declaració o estimació d'impacte mediambiental, segons els casos que la norma determina.  
g) Justificar estar al corrent de les obligacions fiscals i amb la Seguretat Social quan l'ajuda auxiliable siga superior a 30.050,61 euros, excepte els titulars persones jurídiques, que hauran de fer-ho quan la subvenció total concedida siga superior a 1.803,04 euros.  
h) No estar sotmés a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
i) No tindre concedit o rebut cap tipus de subvenció per a l'execució de les inversions sol·licitades.  
j) Complir la normativa d'integració laboral de persones amb discapacitat d'acord amb el Decret 279/2004, de 17 de desembre.  
1.2. Les persones físiques han de complir, a més:  
a) Ser agricultor professional, segons la definició de l'article 2, o agricultor jove que s'incorpora simultàniament.  
b) Acreditar posseir una capacitació suficient, tal com s'indica en l'apartat 3 de l'article 17 d'esta orde.  
c) Estar afiliat al règim de la Seguretat Social que corresponga per la seua activitat agrària.  
d) Tindre díhuit anys fets.   
1.3. Les persones jurídiques, a més de les assenyalades amb caràcter general, han de complir:  
a) Ser titular d'una explotació agrària prioritària, segons la definició de l'article 2, o aconseguir tal condició amb l'aplicació d'estes ajudes.  
Es considera que una persona jurídica pot sol·licitar un pla de millora per a aconseguir la seua condició d'explotació prioritària quan es complisca algun dels supòsits següents:  
- Que les inversions auxiliades incrementen la dimensió de l'explotació, expressada en unitats de treball agrari, en quantitat necessària per a l'ocupació dels agricultors professionals o a títol principal exigits per a la consideració d'explotació prioritària.   
- Que la renda unitària de treball siga inferior al 35 per cent de la renda de referència en la seua situació inicial i superar este percentatge després de la realització de les millores.  
b) Que la seua activitat exclusiva siga l'agrària, entesa com a tal el conjunt de treballs que es requerix per a l'obtenció de productes agrícoles i ramaders. Així mateix, es considerarà com a activitat agrària la venda directa per part de l'agricultor de la producció pròpia sense transformació, dins dels elements que integren l'explotació, en mercats municipals o en llocs que no siguen establiments comercials permanents.  
2. Quan l'explotació pertanga a una comunitat de béns, només podrà ser beneficiària de les ajudes a les inversions per mitjà de plans de millora en el cas que hi haja un pacte d'indivisió per un període mínim de sis anys a partir de la data de presentació de la sol·licitud i que un dels comuners, almenys, posseïsca els requisits especificats en els apartats 1.1 i 1.2 d'este article. Si no és de caràcter hereditari la comunitat de béns, els agricultors professionals que hi pertanguen han de complir els requisits exigits quant a dedicació de treball i procedència de rendes referits a la comunitat de béns.  
3. No pot aprovar-se un pla de millora sol·licitat pel beneficiari d'un altre pla de millora anterior sense que la data de la sol·licitud s'haja comunicat la finalització de les inversions i justificat la despesa del pla de millora anterior.»  
Cinc. Es modifica l'article 6, que queda redactat com seguix:  
«Article 6. Tipus i import de les ajudes  
1. Les modalitats d'ajuda poden consistir en subvencions directes de capital, de bonificació d'interessos o una combinació dels dos.  
Una vegada aprovades, no es modificaran les modalitats d'ajuda ni les quanties concedides en cada una.  
2. El volum d'inversió objecte d'ajuda serà fins de 90.000 euros per unitat de treball agrari (UTA), amb un límit màxim de 180.000 euros per explotació, quan el seu titular siga una persona física o una comunitat de béns. En el cas de titulars persones jurídiques, el límit màxim per explotació podrà multiplicar-se pel nombre de socis de l'entitat que acrediten per l'activitat que exercixen en esta la seua condició d'agricultors professionals, fins a un màxim de quatre, sense perjudici del límit per UTA.   
Així mateix, i amb el límit que per unitat de treball agrari s'ha establit, les persones físiques titulars d'explotacions intensives d'horticultura, floricultura o ornamentals poden obtindre les ajudes corresponents a una inversió màxima complementària de 420.000 euros, sempre que esta vaja destinada a algun dels aspectes següents:  
a) Que el pla de millora preveja inversions en tecnologia altament especialitzada.  
b) Que el pla de millora preveja inversions a fi d'obtindre un valor afegit a la producció de la mateixa explotació en processos de postcollita.  
Esta inversió complementària ha de ser autoritzada expressament i amb caràcter previ a a la concessió de l'ajuda, en atenció a la utilització de tecnologia avançada i del valor afegit que es puga obtindre de la producció.  
3. El nombre dels plans de millora per explotació i beneficiari que es podrà aprovar durant un període dels sis últims anys, comptat des de la data a què corresponga l'aprovació de l'últim pla sol·licitat, es limitarà a tres, sense que el volum total d'inversió durant este període supere els límits establits per explotació. A este efecte s'atribuiran a una sola explotació beneficiària el conjunt de plans d'inversions agràries realitzades per qualsevol titular d'esta, inclosos els que van obtindre ajudes acollides al Reial Decret 613/2001, de 8 de juny, per a la millora i modernització de les estructures de producció de les explotacions agràries.  
4. La intensitat màxima d'ajuda a les inversions auxiliables serà fins a:  
- El 60 per 100 de l'import de les inversions subvencionables efectuades per jóvens agricultors a les zones esmentades en l'article 36 del Reglament (CE) núm. 1698/2005, lletra a), incisos i) zones de muntanya; ii) zones amb dificultats diferents de les de muntanya, i iii) zones de la Xarxa Natura 2000 i de les relacionades amb la Directiva 2000/60/CE, del Parlament Europeu i del Consell, de 23 d'octubre de 2000, per la qual s'establix un marc comunitari d'actuació en l'àmbit de la política d'aigües.  
Es considerarà una explotació ubicada en alguna d'estes zones quan més del 50 per 100 de la seua superfície hi estiga inclosa.  
- El 50 per 100 en les zones esmentades en el guió anterior, així com de les inversions subvencionables efectuades per jóvens agricultors en altres zones.  
- El 40 per 100 en les altres zones en inversions subvencionables efectuades per altres agricultors.  
5. La bonificació d'interessos s'aplicarà amb els criteris següents:  
La duració màxima dels préstecs no superarà els 10 anys, i el termini d'estos és funció del tipus d'inversió, com s'indica en l'annex VII; es podrà bonificar la totalitat dels punts d'interés del préstec sempre que estos no superen els 8,5 punts percentuals. El capital màxim a finançar serà fins del 90% de les despeses auxiliables.  
La taxa anual d'actualització a utilitzar per al càlcul de l'ajuda en forma de bonificació d'interessos serà del 3%. La subvenció actualitzada de la bonificació d'interessos es calcularà en funció de la quantia del préstec, dels punts d'interés bonificats, del període d'amortització i del període de carència.   
El tipus d'interés del préstec serà variable, amb actualització anual. No podrà incrementar-se els punts màxims de bonificació atorgada, ni l'ajuda total que en cada cas corresponga. L'interessat haurà d'abonar la diferència que puga resultar entre l'interés del préstec i els punts bonificats.  
Des de la formalització del préstec fins a la data de liquidació d'interessos següent a la data de la certificació de les inversions i despeses auxiliades, es bonificarà semestralment els interessos del préstec en les condicions indicades.  
Una vegada justificades i certificades les inversions, la subvenció d'interessos restants es farà efectiva en únic pagament a l'entitat de crèdit. L'import es calcularà aplicant a les quantitats periòdiques que es deriven de la bonificació d'interessos la taxa d'actualització corresponent. L'import actualitzat dels interessos s'aplicarà a minorar l'import de les quotes d'amortització pendent en parts iguals, i correspondrà a l'interessat l'abonament semestral dels interessos del préstec.  
Únicament es beneficiaran de la bonificació d'interessos els préstecs que s'obtinguen a l'empara dels convenis de col·laboració subscrits per l'Agència Valenciana de Foment i Garantia Agrària, de la Conselleria d'Agricultura, Pesca i Alimentació, amb les entitats de crèdit.  
6. Una vegada que s'haja certificat la realització de la inversió auxiliable, la diferència entre la quantia màxima de l'ajuda i la de l'ajuda concedida en forma de bonificació d'interessos, s'abonarà en forma de subvenció directa de capital.  
7. El volum mínim d'inversió auxiliable en un pla de millora serà de 6.000 euros.»  
Sis. Es modifica l'article 7, que queda redactat com seguix:  
«Article 7. Despeses i inversions auxiliables  
1. Se subvencionaran les inversions agrícoles i ramaderes que estiguen contingudes en el pla de millora de l'explotació i destinades a aconseguir:  
- La millora de la viabilitat de l'explotació per mitjà de la disminució dels costos de producció, la reorientació i l'augment de la qualitat dels productes, la seua adaptació a les demandes del mercat i la millora tecnològica o innovadora.   
- Augment de la productivitat i sosteniment de les explotacions.  
- Conservació i millora de l'entorn natural.  
- Millora de la higiene i de les normes de benestar animal.  
- Compliment de la seguretat laboral i millora de les condicions de treball dels agricultors, dels ramaders i dels empleats en l'explotació.  
2. Per a la consecució d'estes finalistats seran objecte d'ajuda les inversions següents:  
- La construcció i l'adquisició de béns immobles, excepte la compra de terrenys.  
- Les instal·lacions, maquinària i equips, inclosos els informàtics.  
- Les inversions orientades a la reconversió de la producció, compatibles amb la normativa comunitària sobre OCM.  
- Les inversions l'objecte de les quals siga:  
· La millora higienicosanitària i mediambiental de les explotacions, sense perjudici de l'obligació que estes tenen de complir, amb caràcter previ a la concessió de les inversions sol·licitades, els requisits mínims de condicionalitat mediambiental.  
· Les obres, les instal·lacions o els equips l'objecte dels quals siga l'adaptació al canvi climàtic i la mitigació del canvi climàtic:  
- L'increment de l'eficiència en l'ús de l'aigua de reg o de la seua qualitat.  
- L'increment de l'eficiència energètica o la utilització d'energies renovables.  
- Instal·lacions de prevenció davant de fenòmens adversos.  
- La producció i/o aprofitament de les bioenergies quan estes siguen utilitzades en la mateixa explotació.  
- Les inversions per a la classificació, condicionament, fabricació, transformació i comercialització dels productes agraris de la mateixa explotació. Estes inversions seran subvencionables exclusivament per als productes de l'annex I del Tractat sempre que l'activitat principal de l'explotació continue sent l'agricultura i que esta activitat es referisca essencialment als productes de l'explotació.  
- Els costos generals vinculats a les despeses previstes en els apartats anteriors, com ara els honoraris dels professionals competents per a la confecció de projectes o estudis de viabilitat exigibles, fins a un 12% de la inversió auxiliada.  
3. Quan el beneficiari del pla de millora siga un jove agricultor, així mateix beneficiari de les ajudes que s'establixen per a la primera instal·lació en l'agricultura o ramaderia, es podran auxiliar les inversions necessàries per a ajustar-se a les normes comunitàries existents, sempre que figuren en el seu pla empresarial, amb el mateix període de gràcia fins de 36 mesos des de la data de la seua instal·lació.   
4. A més, a fi de vincular les ajudes al manteniment i la millora del medi ambient, la concessió de les ajudes quedarà supeditada a les condicions següents:  
- No s'auxiliaran inversions per a incrementar la superfície regable de la Comunitat Valenciana que no disposen, amb anterioritat a l'1 de gener de 2007, de concessió administrativa per al reg o aprofitament d'aigües, tal com s'establix en l'article 54.2 del text refós de la Llei d'Aigües, de 2 d'agost de 1985. En tot cas, les inversions auxiliades en instal·lacions de reg han de contribuir a un estalvi, almenys, del 20 per 100 d'aigua respecte al mòdul de concessió o, si no n'hi ha, respecte a la situació inicial verificable.  
- Perquè puguen ser auxiliables inversions en explotacions agrícoles situades en municipis relacionats en l'annex del Decret 13/2000, de 25 de gener, del Govern Valencià, pel qual es designen en l'àmbit de la Comunitat Valenciana determinats municipis com a zones vulnerables a la contaminació de les aigües per nitrats procedents de fonts agràries, hauran d'especificar-se en el seu pla de millora el pla d'adobament dels seus cultius, de tal manera que este s'ajuste a allò que s'ha estipulat en la norma i es comprometa el beneficiari a proporcionar a l'administració la documentació que crega oportú per a la seua comprovació.  
- No s'auxiliaran inversions en explotacions ramaderes sense que s'especifique en el pla de millora la gestió de fems i purins produïts, es comprometa a mantindre-ho i es garantisca prou les condicions necessàries per a evitar la contaminació per lixiviats.»  
Set. Es modifica l'article 9, que queda redactat com seguix:  
«Article 9. Beneficiaris i requisits  
1. Es podran concedir ajudes als agricultors jóvens per a la seua primera instal·lació, tal com es definix en l'article 2, i als jóvens amb una explotació preexistent que siga d'una grandària equivalent inferior a una unitat de treball agrari i que sol·liciten ajudes per a la instal·lació. En els dos casos han de complir els requisits següents:   
a) Persona major de 18 anys i menor de 40 anys d'edat en el moment de la sol·licitud de l'ajuda.  
b) Posseir en el moment de la instal·lació la competència i les qualificacions professionals suficients, acreditades tal com s'indica en l'apartat 3 de l'article 17 d'esta orde, o comprometre's a adquirir-les en el termini de 36 mesos, des del moment de concessió de l'ajuda, sense que este termini puga superar els dos anys des de la data de la instal·lació, sempre que així ho reflectisca el pla empresarial per l'adaptació necessària per a la creació o reestructuració de l'empresa.  
c) Presentar un pla empresarial en què es preveja el desenvolupament de les activitats agrícoles, ramaderes i, si s'escau, de les complementàries. El pla empresarial haurà d'acreditar que el jove obtindrà de la seua explotació una renda procedent de les activitats agràries i complementàries igual o superior a l'IPREM anual (indicador públic de renda d'efectes múltiples, establit per mitjà del Reial Decret Llei 3/2004).  
d) Comprometre's a exercir l'activitat agrària i mantindre les inversions objecte de l'ajuda durant cinc anys, comptats des de la data de concessió.  
e) Instal·lar-se en una explotació la dimensió equivalent de la qual permeta l'ocupació com a mínim d'una UTA. Esta ocupació ha d'aconseguir-se en un termini màxim de 2 anys.  
f) Comprometre's a complir les normes mínimes en matèria de medi ambient, higiene i benestar dels animals establides en els articles 4 i 5 i en els annexos II i III del Reglament (CE) 73/2009, del Consell, de 19 de gener, en els annexos I i II del Reial Decret 486/2009, de 3 d'abril, sobre l'aplicació de la condicionalitat, i en el Decret 91/2006, de 23 de juny, de la Generalitat Valenciana, pel qual s'establixen normes sobre les bones condicions agràries i mediambientals que es detallen en l'annex III.  
g) Complir el que s'establix en el Decret 32/2006, de 10 de març, del Consell de la Generalitat, sobre el reglament per a l'execució de la Llei 2/1989, de 3 de març, de la Generalitat, d'Impacte Ambiental, per a la determinació de l'exigència de la declaració o estimació d'impacte mediambiental, segons els casos que la norma determina.  
h) Quan hi haja inversions del pla empresarial destinades a ajustar-se a normes comunitàries existents, comprometre's a complir-les en un termini de gràcia que no podrà superar els 36 mesos des de la data de la seua instal·lació, al final del període dels quals s'hauran acomplit les normes pertinents.  
i) Justificar estar al corrent de les obligacions fiscals i amb la Seguretat Social quan la inversió auxiliable siga superior a 30.050,61 euros.   
j) No estar sotmés a cap dels supòsits previstos en l'article 13.2 de la Llei 38/2003, de 17 de novembre, General de Subvencions.  
k) No tindre concedit o rebut cap tipus de subvenció per a l'execució de les inversions sol·licitades.  
l) Complir la normativa d'integració laboral de persones amb discapacitat, d'acord amb el Decret 279/2004, de 17 de desembre.  
2. En el supòsit de la instal·lació del jove en una entitat, esta haurà de tindre en la situació prevista, com a mínim, la dimensió equivalent i necessària perquè aplicant el percentatge de participació del jove, en el cas que s'instal·le per mitjà de titularitat compartida, li corresponga la dimensió equivalent a una UTA.  
3. Els jóvens que s'instal·len per primera vegada en una explotació agrària prioritària hauran d'obtindre una renda procedent de les activitats agrària i complementàries realitzades en la seua explotació igual o superior a l'indicador públic de renda d'efectes múltiple (IPREM) i la renda unitària de treball (RUT) igual o superior al 35 per cent de la renda de referència i inferior al 120 per cent.   
4. No és auxiliable la primera instal·lació sol·licitada per un jove que haja percebut qualsevol tipus d'ajudes estructurals acollides en el seu moment al Reial Decret 1887/1991, de 30 de desembre, al Reial Decret 204/1996, de 9 de febrer, i al Reial Decret 613/2001, de 8 de juny, o que haja sigut o siga titular o soci d'una explotació prioritària.»  
Huit. Es modifica l'article 10, que queda redactat com seguix:  
«Article 10. Tipus i import de les ajudes  
1. Les modalitats i quanties de les ajudes a la primera instal·lació d'un jove com a agricultor professional en una explotació agrària prioritària consistiran en:  
a) Una prima per explotació amb un import bàsic fins de 34.000 euros, que podrà substituir-se totalment o parcialment per una bonificació d'interessos equivalent.  
b) Una bonificació d'interessos, l'import de la qual actualitzat a una taxa del 3% no supere l'import bàsic de 34.000 euros.  
c) Una combinació de les dos formes, i en este cas l'import màxim, inclosos els increments que puguen atorgar-se, d'acord amb el punt 3 d'este article, no podrà ser superior a 70.000 euros.  
Una vegada aprovades, no es modificaran les modalitats d'ajuda ni les quanties concedides en cada una.  
En cap cas l'import de la bonificació d'interessos més el de la prima de primera instal·lació a percebre pel beneficiari en forma de subvenció directa podrà ser superior a les despeses i les inversions d'instal·lació.  
2. En el supòsit de la bonificació d'interessos, la duració màxima dels préstecs no superarà els 15 anys, el termini d'estos serà funció del tipus d'inversió, com s'indica en l'annex VII, i es podrà bonificar la totalitat dels punts d'interés del préstec, sempre que estos no superen els 8,5 punts percentuals. La suma de les despeses i inversions auxiliables de la primera instal·lació no podrà superar els 180.000 euros i, al seu torn, el principal del préstec no podrà superar el 90% d'esta quantitat.   
El tipus d'interés del préstec serà variable, amb actualització anual. No podran incrementar-se els punts màxims de bonificació atorgada, ni l'ajuda total que en cada cas corresponga. L'interessat haurà d'abonar la diferència que puga resultar entre l'interés del préstec i els punts bonificats.  
Des de la formalització del préstec fins a la data de liquidació d'interessos següent a la data de la certificació de les inversions i despeses auxiliades, es bonificarà semestralment els interessos del préstec en les condicions indicades.  
Una vegada justificades i certificades les inversions, la subvenció d'interessos restants es farà efectiva en únic pagament a l'entitat de crèdit. El seu import es calcularà aplicant a les quantitats periòdiques que es deriven de la bonificació d'interessos la taxa d'actualització convinguda amb l'entitat. L'import actualitzat dels interessos s'aplicarà a minorar l'import de les quotes d'amortització pendent en parts iguals, i correspondrà a l'interessat l'abonament semestral de la quantia dels interessos del préstec.  
Únicament es beneficiaran de la bonificació d'interessos els préstecs que s'obtinguen a l'empara dels convenis de col·laboració subscrits amb les entitats financeres per al finançament de la primera instal·lació de jóvens agricultors.  
3. Les quanties a què es referixen els paràgrafs 1ª i 1b d'este mateix article poden incrementar-se en trams de 1.000 euros per cada un dels supòsits següents:  
- Que es genere, almenys, una UTA addicional d'ocupació a la de cada jove que s'instal·la.  
- Que l'explotació es trobe ubicada en zona desfavorida en una de les indicades en l'article 36, lletra a), incisos i), ii) o iii) del Reglament (CE) núm. 1698/2005.  
- Que el jove s'incorpore com a soci d'una explotació associativa agrària. Per a poder percebre l'increment, la dedicació a l'activitat agrària com a agricultor professional l'exercirà obligatòriament en estes entitats.  
També es podrà incrementar en 1.000 euros els imports bàsics d'ajudes expressats en els punts 1ª i b d'este article per cada una de les inversions següents quan constituïsquen com a mínim el 25% de la inversió total:  
- Que les operacions incloguen la instal·lació de sistemes d'estalvi d'energia o d'energies renovables.  
- Que les operacions incloguen sistemes de reducció de consum d'aigua o de la seua reutilització.  
- Que les operacions incloguen sistemes per a minimitzar la producció de residus i emissions.   
4. L'import màxim de la prima i el del valor capitalitzat dels interessos bonificats, si és el cas, no podran superar els 40.000 euros cada un. Quan es combinen els dos tipus d'ajuda, l'import màxim no podrà sobrepassar la quantitat mencionada de 70.000 euros.  
5. En una mateixa explotació no es podrà percebre més d'una ajuda íntegra en forma de prima d'instal·lació ni més d'una ajuda íntegra en forma de bonificació d'interessos o combinació de les dos. En el cas d'haver-hi diversos jóvens que s'instal·len per primera vegada en la mateixa explotació, l'ajuda única es distribuirà en funció del grau de participació de cada jove en el conjunt de les despeses i inversions derivades d'estes instal·lacions.   
6. Entre dos concessions d'ajudes a una primera instal·lació, en una mateixa explotació, haurà de transcórrer almenys 6 anys entre la data de resolució de la primera i la data de sol·licitud de la segona.»  
Nou. Es modifica l'article 11, que queda redactat com seguix:  
«Article 11. Despeses i inversions auxiliables  
1. Seran les que, una vegada vist el pla empresarial, es consideren necessàries per a la instal·lació del jove:  
- Pagament de la primera anualitat d'un contracte d'arrendament de terres.  
- Despeses notarials i registrals derivades de la primera instal·lació.  
- Despeses de permisos, llicències i autoritzacions administratives originades per la instal·lació del beneficiari.  
- Aportació econòmica del jove a l'entitat associativa per a la seua integració com a soci en esta.  
- Adquisició de drets de producció i drets a prima de caràcter individual i transferible d'acord amb la normativa vigent de caràcter sectorial que resulte de l'aplicació.  
- Cost d'avals ocasionats i pagats en el moment de formalització dels préstecs de primera instal·lació.  
- Cost de la reordenació d'instal·lacions productives.  
- Despeses per a la reconversió de la producció i a la diversificació d'activitats agràries.  
- Pagament dels drets hereditaris, si és el cas, a cohereus de l'explotació familiar en què s'instal·la.  
- Cost financer d'un préstec de campanya del primer exercici.  
- Adequació del capital territorial fins al 100 per cent de la inversió subvencionable, en la mesura necessària per a portar a efecte la instal·lació.  
- Adequació del capital d'explotació: instal·lacions, plantacions, bestiar reproductor, maquinària i equip, inclosos els informàtics.  
- Cost de projecte amb un límit del 12% de la inversió.  
2. Podran auxiliar-se les inversions destinades a complir les normes existents en matèria de medi ambient, higiene i benestar dels animals, de conformitat amb la normativa comunitària, nacional i de la Comunitat Valenciana. El termini màxim de realització d'estes inversions serà de tres anys des de la instal·lació del jove.  
La concessió de les ajudes quedarà supeditada a les mateixes condicions que s'exigixen en l'article 7.4.  
3. No serà auxiliable l'adquisició d'animals reproductors vius de les espècies porcina i aviram, quan això supose un increment en el nombre de places.  
4. Quan entre les despeses o inversions d'un jove que s'instal·le com a soci d'una entitat associativa amb personalitat jurídica titular d'una explotació agrària prioritària figure el concepte d'aportació econòmica del jove a esta entitat, haurà d'especificar a quines partides del passiu de la societat va destinada l'aportació i les inversions que, si és el cas, haja de realitzar la societat amb eixa aportació del jove.  
Si les inversions a què es referix el paràgraf anterior les paga i les fa la societat al seu nom, la justificació de la seua despesa podrà realitzar-se per mitjà de l'acreditació corresponent de l'aportació dinerària del jove a la societat i l'acreditació de la despesa realment realitzada per la societat en estes inversions.  
5. Quan la primera instal·lació incloga entre les seues inversions l'adquisició o l'arrendament de capital territorial i d'explotació, no seran inversions auxiliables:  
- La compravenda o l'arrendament entre membres d'una societat conjugal, qualsevol que siga el règim econòmic del matrimoni.  
- La compravenda o l'arrendament de terres entre un jove i una societat de què siga soci o en què pretenga integrar-se com a tal.  
6. A la Comunitat Valenciana no seran auxiliables les inversions per a l'adquisició o condicionament d'habitatges per jóvens que s'instal·len.»  
Deu. Es modifica l'article 12, que queda redactat com seguix:  
«Article 12. Limitacions sectorials i inversions exceptuades  
1. Les ajudes a les inversions en explotacions agràries i de primera instal·lació d'agricultors jóvens es podran denegar quan estes tinguen per efecte incrementar la producció en l'explotació de productes que no tinguen eixides normals al mercat.   
En tot cas, la concessió de les ajudes quedarà condicionada a les disposicions referents a l'ordenació i a la planificació general de l'activitat agrària, en especial a les referides a limitacions sectorials de la producció.  
Este règim d'ajudes no serà aplicable a les inversions dirigides a millorar la producció agrària que siguen auxiliades acollint-se als fons establits en les OCM:  
Fruites i hortalisses: no s'auxiliaran les inversions col·lectives el beneficiari de les quals siga una OPFH, ni qualsevol altra entitat amb personalitat jurídica que no estiga donada d'alta en el Registre d'explotacions prioritàries.  
En les inversions que afecten explotacions de membres d'una OPFH promogudes i finançades amb fons d'esta, per a les quals hi haja una contribució econòmica especifica dels membres que es beneficien de l'acció, podran acollir-se únicament a les ajudes previstes en el marc dels fons operatius de l'OPFH.  
Quan es tracte d'inversions de caràcter individual d'agricultors membres d'una OPFH que han sigut concebudes, decidides, finançades i efectuades pel mateix agricultor, s'acolliran exclusivament a esta mesura. En este cas es tracta d'inversions que se sol·liciten, es pressuposten i es justifiquen directament amb un membre d'una OPFH de l'actuació de modernització d'explotacions i al mateix temps no prevista en cap programa operatiu de l'OPFH o sense pressupost per a esta.  
- Vi: no s'auxiliaran les accions incloses en els programes de suport corresponents del Reglament (CE) núm. 479/2008, del Consell, de 29 d'abril, ni les inversions de reestructuració i reconversió de vinyes previstes en l'article 11 d'este reglament i en l'article 22 i l'annex VI del Reial Decret 244/2009, de 27 de febrer.   
- Oli d'oliva: no s'auxiliaran les activitats que elaboren, i en siguen beneficiàries, les organitzacions professionals en els seus programes triennals per a algun dels àmbits següents: seguiment i gestió administrativa del mercat d'oli, de la millora de l'impacte ambiental i de la qualitat de producció; dels sistemes de traçabilitat, certificació i protecció de la qualitat, i la difusió d'informació a fi de millorar la qualitat de l'oli d'oliva.  
- Apicultura: no s'auxiliaran les mesures de suport finançades pel Programa Nacional d'Ajudes a l'Apicultura d'Espanya 2008-2010:  
· Assistència tècnica a apicultors i a les seues agrupacions.  
· Lluita contra la varroosi.  
· Racionalització de la transhumància.  
· Suport als laboratoris d'anàlisi de les característiques fisicoquímiques de la mel.  
· Suport a la repoblació de la cabanya apícola.  
· Col·laboració amb organismes especialitzats en programes d'investigació aplicada en el sector de l'apicultura i dels productes procedents de l'apicultura.  
- Tabac: únicament s'auxiliarà la reconversió de tabac cru cap a altres cultius o activitats econòmiques quan les seues accions especifiques siguen concebudes, decidides, finançades i dutes a terme per agricultors de forma individual.  
En tot cas, quan una OCM, règims d'ajuda directa inclusivament, finançada pel FEAGA impose restriccions de producció o limitacions respecte de l'ajuda comunitària a agricultors, explotacions o instal·lacions de transformació, no se subvencionarà cap inversió que incremente la producció sobrepassant eixes restriccions o limitacions.  
Per a assegurar que no hi ha duplicitats d'ajudes, es duran a terme controls administratius creuant la base de dades dels règims corresponents.  
2. Únicament seran auxiliades les inversions ramaderes les explotacions de les quals, inscrites en el Registre d'Explotacions Ramaderes de la Comunitat Valenciana, continguen una espècie que es trobe detallada en l'annex IV d'esta orde.  
3. En els expedients de sol·licitud d'ajudes en què s'incloguen inversions en vehicles de càrrega i transport de mercaderies (furgonetes i camions), es tindrà en compte que el límit d'inversió serà de 15.000 euros per UTA i s'haurà d'aportar justificació de la necessitat i idoneïtat dels vehicles a adquirir.   
4. L'adquisició de maquinària i eines en general es podrà auxiliar amb les limitacions següents:  
- En les explotacions amb una dimensió prevista menor de 2 UTA la inversió màxima auxiliable serà de 24.000 euros.  
- En les explotacions amb una dimensió prevista major o igual a 2 UTA, la inversió màxima auxiliable serà de 15.000 euros per cada UTA.  
No són auxiliables les inversions en equips, maquinària i estris que es limiten a substituir els existents, llevat que la dimensió en UTA de l'explotació en la situació prevista després de l'adquisició d'estos s'incremente almenys un 25% sobre la dimensió inicial, o sobre la dimensió que tenia l'explotació quan es va adquirir l'equip o la maquinària a substituir, sempre que estos béns s'hagen finançat amb fons públics en els sis anys anteriors a la sol·licitud.   
5. Els costos d'adquisició dels béns d'equip de segona mà seran subvencionables sempre que complisquen els requisits següents:  
a) que el beneficiari tinga la consideració de PIME d'acord amb les definicions que figuren en la Recomanació 2003/361/CE, de la Comissió, de 6 de maig, sobre la definició de microempreses, petites i mitjanes empreses, i per a això han d'ocupar menys de 250 persones, i amb un volum de negocis anual que no supere els 50 milions d'euros o amb un balanç general anual que no supere els 43 milions d'euros;  
b) que els béns tinguen les característiques tècniques necessàries per a l'operació;  
c) que conste una declaració del venedor respecte a l'origen dels béns, i que estos no hagen sigut objecte de cap subvenció nacional o comunitària;  
d) que el preu no siga superior al valor de mercat, ni al cost dels béns nous similars.  
6. El valor de la construcció o condicionament d'edificis i construccions agràries permanents, quan no estiguen ubicats en terreny de propietat exclusiva del beneficiari o cònjuge, tindrà un límit d'inversió auxiliable de 36.000 euros. El preu unitari màxim de la inversió auxiliada, inclosa l'adquisició d'estos, serà de 250 euros per metre quadrat i per a l'aprovació es requerirà la presentació d'un projecte, que si és el cas haurà de coincidir amb el presentat per a l'obtenció d'informes, autoritzacions i llicències necessaris, juntament amb una memòria agronòmica redactada per tècnic competent i visada pel col·legi professional corresponent.  
Les construccions i instal·lacions auxiliades hauran de constar d'una sola planta edificada, excepte en instal·lacions ramaderes.  
7. Amb l'excepció d'instal·lacions ramaderes, qualsevol inversió en magatzems o construccions permanents de dimensió superior a 200 metres quadrats per unitat de treball agrari, o a 300 metres quadrats de superfície total, hauran de ser prèviament autoritzades per la Conselleria d'Agricultura, Pesca i Alimentació.  
No són auxiliables les inversions en edificis que es limiten a substituir-ne un de preexistent o una part, sense que s'amplie la capacitat de producció expressada en UTA, almenys en un 25% sobre la situació inicial. No es consideraran inversions substitutives la demolició total d'un edifici agrari de 30 anys o més i la seua substitució per un altre de modern, ni la renovació general d'un edifici, entenent com a tal quan el seu cost supose com a mínim el 50% del cost de l'edifici nou i prenent com a referència per a este valor 250 euros per metre quadrat.  
8. Les inversions sol·licitades per a la transformació de secà en regadiu o qualsevol inversió que depenga de tal transformació no seran auxiliables si no s'acredita el dret o concessió d'aigua a les parcel·les objecte de la inversió.  
9. Les ajudes a qualsevol inversió sobre un proindivís es limitaran al percentatge en què el beneficiari participa sobre la titularitat d'este i justificades per mitjà de documents emesos al seu nom. Serà necessari, en este cas, que hi haja autorització per part de la totalitat de la resta dels partícips en el proindivís per a la realització de les inversions proposades.  
10. No seran auxiliables l'adquisició i la plantació de llavors i plantes anuals.  
11. No seran auxiliables les quantitats pagades en concepte d'impost del valor afegit ni els interessos deutors.  
12. No seran auxiliables les operacions d'arrendaments financers per a l'adquisició d'actius ni cap dels despeses inherents a estes.»  
Onze. Es modifica l'article 17, que queda redactat com seguix:  
«Article 17. Documents acreditatius  
1. La titularitat d'una explotació s'acreditarà per mitjà de la informació cadastral que a l'efecte disposa l'òrgan instructor dels expedients. Quan esta no coincidisca amb la manifestada per l'interessat, s'admetrà com a prova un certificat recent de la Gerència Territorial de Cadastre o nota simple de registre recent, en cas de propietat. Tot això a nom del titular o cònjuge quan el règim econòmic de la societat matrimonial siga de guanys.  
Les classes de cultiu establits en les parcel·les constitutives de l'explotació s'acreditaran per mitjà dels documents descriptius de la seua inscripció en els registres oficials corresponents, En el cas que no estiguen actualitzades, independentment de l'obligació que tinga el seu titular per a tramitar l'actualització, la base del càlcul de la mà d'obra equivalent a l'efecte de les disposicions de l'article 13 d'esta orde serà el cultiu o l'aprofitament realment existent.  
L'arrendament o parceria s'acreditarà per mitjà de contracte escrit i liquidat de l'impost de transmissió patrimonial corresponent.  
També serà document acreditatiu suficient de la titularitat el certificat definitiu d'explotació prioritària expedit en data posterior al dia 1 de gener de l'any 2000, sempre que esta continue d'alta en el Registre d'Explotacions Prioritàries i corresponga a l'última certificació o modificació aprovada.  
La titularitat del bestiar s'acreditarà per mitjà del llibre d'explotació ramadera actualitzat.  
Per disposició del Codi Civil, la data d'un document privat no es comptarà respecte de tercers, sinó des del dia en què haja sigut incorporat o inscrit en un registre públic, des de la mort de qualsevol dels qui el van firmar, o des del dia en què s'entrega a un funcionari públic per raó del seu ofici.  
No obstant això, s'admetran els documents privats quan hagen sigut presentats per a la seua liquidació tributària abans de la finalització del termini de sol·licitud de les ajudes, amb el reconeixement del dret a què es referix el document en el període de temps en què puga acreditar-se l'existència de rendes agràries fiscalment declarades i l'afiliació a la Seguretat Social per l'activitat agrària en este període.  
2. Les rendes totals i de l'activitat agrària s'acreditaran amb els rendiments nets corresponents que s'hagen declarat fiscalment en l'últim exercici, calculats tal com es disposa en l'article únic de l'Orde APA/171/2006, de 26 de gener, i a l'efecte dels quals no es tindran en consideració les declaracions complementàries efectuades després de la data de sol·licitud de les ajudes.  
Quan siga substancial per a la verificació de les condicions necessàries per a l'aprovació de la sol·licitud d'ajudes, l'interessat haurà d'acreditar prou la procedència i quantia dels ingressos del rendiment de treball personal de la seua declaració de l'impost de la renda de les persones físiques.  
3. Es considera que el titular d'una explotació posseïx un nivell de capacitació agrària suficient per mitjà de l'acreditació de:  
a) Títol acadèmic de branca agrària com a mínim de formació professional de primer cicle.  
b) Diploma o certificat de curs o cursos en matèria agrària impartits per institucions públiques i privades en què s'acredite el temari impartit, hores lectives i dates de la seua realització, per un mínim de 80 hores.  
c) Experiència professional en l'activitat agrària per un mínim de dos anys que, al seu torn, es demostrarà per algun dels documents següents:  
- Informe de vida laboral.  
- Certificat de la Tresoreria de la Seguretat Social d'haver cotitzat durant dos anys en qualsevol règim per activitats agràries.  
- Declaracions de l'impost de la renda de les persones físiques (IRPF) de dos anys distints, en què el peticionari conste com a declarant de rendes agràries.  
En cas de no posseir els dos anys d'experiència professional serà vàlida l'acreditació de 40 hores lectives en cursos de formació professional agrària per cada any de carència.  
4. L'edat del titular s'acreditarà per mitjà de fotocòpia compulsada del document nacional d'identitat. En cas de no coincidència s'admetrà el certificat de naixement per a acreditar l'edat.   
5. L'afiliació a la Seguretat Social s'acreditarà per mitjà de certificat, informe actualitzat de vida laboral expedit per la Tresoreria de la Seguretat Social o qualsevol altre document fefaent. Els treballadors l'activitat agrària dels quals siga per compte d'altri acreditaran la seua afiliació en el règim especial agrari de la Seguretat Social, i els treballadors l'activitat agrària dels quals siga per compte propi, en el règim especial dels treballadors per compte propi o autònoms, o en el sistema especial per a treballadors per compte propi agraris inclòs en este règim.   
6. La mà d'obra pròpia i familiar s'acreditarà, si és el cas, per mitjà de fotocòpia compulsada de la cartilla de la Seguretat Social del titular. Es considerarà com a mà d'obra familiar del titular de l'explotació la de fins al segon grau inclusivament, per consanguinitat o afinitat i, si és el cas, per adopció que convisquen a sa casa i estiguen a càrrec seu, i que estiguen ocupats en la seua explotació i no tinguen l'obligació d'afiliar-se al règim corresponent de la Seguretat Social.  
7. La mà d'obra assalariada s'acreditarà per mitjà de fotocòpia compulsada dels TC-1 i TC-2, o document de cotització requerit per la Seguretat Social, dels últims dotze mesos anteriors disponibles a la data de la sol·licitud.  
També podrà acreditar-se la mà d'obra assalariada procedent d'una empresa de servicis quan hi haja justificació de la despesa generada per esta amb especificació del temps ocupat en l'explotació, parcel·les o cultiu en què s'ha ocupat.  
Així mateix, i sobre la base de la pràctica habitual del sector citrícola a la Comunitat Valenciana, s'entendrà per justificada la mà d'obra ocupada en la recol·lecció de cítrics fins a un màxim del 40 per cent de les unitats de treball agrari calculades amb els mòduls de l'annex I. Excepcionalment, i fins al mateix percentatge com a màxim, es podrà utilitzar el mateix criteri per a altres productes quan la recol·lecció no la pague efectivament el titular i el seu cost vaja implícit en el preu de compravenda a què liquide el comerç o la cooperativa. En este segon cas, l'instructor de l'expedient podrà sol·licitar acreditació suficient per a la seua aplicació.»  
Dotze. Es modifica l'article 18, que queda redactat com seguix:  
«Article 18. Sol·licituds i terminis  
1. Es presentaran les sol·licituds d'ajudes acompanyades de la documentació requerida en les oficines comarcals i en els servicis territorials de la Conselleria d'Agricultura, Pesca i Alimentació o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La Conselleria d'Agricultura, Pesca i Alimentació facilitarà models normalitzats específics de sol·licitud d'ajudes i de qualificació d'explotació prioritària. Les dos sol·licituds es poden trobar a les seues oficines comarcals, als centres PROP de la Generalitat o en el seu web (http://www.gva.es).   
2. El termini per a la presentació de sol·licituds d'ajudes per a cada anualitat s'ha d'efectuar entre l'1 i el 30 de novembre de l'any anterior, les dos dates incloses. No obstant això, este termini es podrà modificar per a cada anualitat per mitjà d'una resolució de la direcció general competent en matèria de foment de la competitivitat a través d'ajudes estructurals, resolució que es publicarà en el Diarí Oficial de la Comunitat Valenciana.  
3. Quan el jove sol·licitant d'ajudes a la primera instal·lació siga cessionari en un expedient de cessament anticipat simultani a la seua instal·lació, la sol·licitud haurà d'efectuar-se dins dels 12 mesos següents de la data de la seua instal·lació. En els altres supòsits, en què el sol·licitant ja estiga instal·lat, el termini màxim serà fins de 6 mesos des de la data de la instal·lació. La data de la instal·lació del jove serà la determinada segons les disposicions de l'article 2.2 d'esta disposició. En estos supòsits seran auxiliables les despeses i les inversions que s'hagen produït dins dels terminis mencionats.   
4. S'establix un termini de sis mesos per a resoldre les sol·licituds de les ajudes, comptadors a partir de la data de finalització del termini de sol·licitud d'estes, les quals s'entendran desestimades si una vegada transcorregut el termini no s'ha emés la resolució corresponent.  
5. Examinades les sol·licituds i la documentació que s'hi demana s'aplicarà, si és el cas, l'orde de prioritats que per a la seua aprovació s'establix en els apartats 7 i 8 d'este article per un òrgan col·legiat constituït pel cap de l'Àrea de Garantia Agrària, el cap del Servici d'Ajudes Estructurals i el cap de la Secció d'Ajudes a les Rendes, que elevarà la proposta de resolució corresponent a l'òrgan competent per a atorgar les ajudes, que és la Direcció General de Producció Agrària, que l'adoptarà per delegació del titular de la Direcció de l'Agència Valenciana de Foment i Garantia Agrària per mitjà de l'Acord de 31 de juliol de 2007 (DOCV núm. 5588, de 30.08.2007), pel qual se li deleguen les competències per a la instrucció, la resolució, el control i l'autorització de pagament dels expedients d'ajudes d'instal·lació de jóvens agricultors i modernització d'explotacions agràries.  
6. En el cas que el conjunt de sol·licituds de subvenció sol·licitades represente una quantitat superior a l'import global màxim assignat a cada línia pressupostària corresponent per a cada anualitat, per mitjà del que s'establix en l'article 28 del text refós de la Llei d'Hisenda Pública de 26 de juny de 1991, la Conselleria d'Agricultura, Pesca i Alimentació dictarà una resolució desestimatòria per este motiu, sense que això concedisca prioritat ni cap dret a les sol·licituds que puguen presentar en anys posteriors.  
7. Per a este supòsit i per a l'aplicació d'allò que s'ha disposat, s'establix el criteri de prioritat següent en la tramitació de sol·licituds d'inversions en explotacions agràries per mitjà de plans de millora i, per tant, ateses aquelles enquadrades en el primer criteri de prioritat, serà possible atendre les que estiguen compreses en el segon criteri, i així successivament.  
1r. Plans de millora simultanis a un expedient de primera instal·lació del titular o que este siga agricultor jove que ho haja sol·licitat en els cinc anys següents a la data de resolució del seu expedient de primera instal·lació.  
2n. Plans de millora d'explotacions associatives qualificades com a prioritàries o que hagen sol·licitat la seua qualificació amb una anterioritat com a mínim de tres mesos a la data d'inici del termini de sol·licituds.   
3r. Plans de millora d'explotacions individuals qualificades com a prioritàries o que hagen sol·licitat la seua qualificació amb una anterioritat com a mínim de tres mesos a la data d'inici del termini de sol·licituds.  
4t. Pla de millora l'explotació del qual es trobe ubicada en zona de muntanya, desfavorida per despoblament o handicaps específics.   
5é. Plans de millora d'explotacions el titular de les quals siga dona.  
6é. Plans de millora amb inversions proposades que tinguen en consideració de forma significativa, en més d'un 40% de la inversió subvencionable, actuacions que representen un estalvi d'energia o aigua en l'explotació, la utilització d'energies renovables o que donen un tractament específic als residus i emissions contaminants.  
7é. Sol·licituds a les quals no s'aplique cap dels criteris anteriors.  
   
Aplicant el criteri de prioritats, sí s'ha de desestimar alguna sol·licitud dins dels apartats descrits anteriorment, es desestimaran les sol·licituds amb data de registre posterior i dins de la mateixa data de registre les que sol·liciten ajudes per a un import d'inversió major.   
8. Per a l'aplicació d'allò que s'ha disposat, s'establix el criteri de prioritat següent en la tramitació de sol·licituds de primera instal·lació de jóvens pel qual, ateses aquelles enquadrades en el primer criteri de prioritat, serà possible atendre les que estiguen compreses en el segon criteri, i així successivament.  
1r. Jóvens que sol·liciten simultàniament ajudes per a la modernització d'explotacions.  
2n. Jóvens que s'instal·len en una explotació prioritària en què es constituïx en cessionari d'un cessament anticipat simultani a la seua instal·lació.  
3r. La realitzada en una entitat associativa.  
4t. Quan l'explotació es trobe ubicada en zona de muntanya, desfavorida per despoblament o handicaps específics.   
5é. Que la sol·licitant siga dona.  
6é. Que les inversions proposades en el pla empresarial tinguen en consideració de forma significativa, en més d'un 40% de la inversió subvencionable, actuacions que representen un estalvi d'energia o aigua en l'explotació, la utilització d'energies renovables o que donen un tractament específic als residus i les emissions contaminants.  
7é. La realitzada en règim de cotitularitat o en explotacions del sector de productes lactis.  
8é. Sol·licituds a les quals no s'aplique cap dels criteris anteriors.  
Aplicant el criteri de prioritats, si s'ha de desestimar alguna sol·licitud dins dels apartats descrits anteriorment, s'ordenaran per data de naixement del jove i es desestimaran aquelles sol·licituds amb menor edat del sol·licitant.  
9. Es presentarà una sol·licitud per cada línia de la qual es pretenga obtindre ajudes, a la qual s'adjuntarà la documentació i l'acreditació dels requisits exigits per a cada una. Cada sol·licitud estarà subscrita per un sol titular, persona física o jurídica segons el cas.  
Si el sol·licitant no complix, per qualsevol causa, alguna de les condicions que foren valorades en el procés de selecció de la seua sol·licitud, podrà donar lloc a la denegació o revocació de les ajudes sol·licitades.  
10. Per a la instrucció d'un expedient d'ajudes a les inversions en un pla de millora es presentarà:  
a) Persona física: fotocòpia del DNI del titular i del cònjuge i cotitulars en el cas que hi haja.  
b) Agrupació de persones físiques: fotocòpia de la targeta d'identificació fiscal, compromís d'indivisió per període de sis anys, acta o escriptura de constitució i reglament de funcionament, acord per a sol·licitar les ajudes, nomenament de representant i el DNI de cada un dels membres.  
c) Persona jurídica: fotocòpia de la targeta d'identificació fiscal, escriptura de constitució i còpia d'estatuts, còpia dels poders que acrediten el representant per a firmar la sol·licitud i la resta de documents relacionats amb l'expedient. Certificat de components de la societat que haurà de contindre, amb caràcter general, la identificació de socis i el seu NIF.  
d) Imprés de full de compromisos, datada i firmada que serà facilitada per les oficines comarcals i els servicis territorials de la Conselleria d'Agricultura, Pesca i Alimentació.  
e) Manteniment de tercers, on figuren les dades bancàries del perceptor de les ajudes per a la transferència de la subvenció directa de capital.   
f) El pla de millora de la seua explotació, tal com s'especifica en l'article 2, i factures proforma de les inversions, tenint en compte el compliment de l'article 31.3 de la Llei 38/2003, de 17 de novembre, General de Subvencions, segons el qual quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o assistència tècnica, el beneficiari haurà de sol·licitar com a mínim tres ofertes a diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les característiques especials de les despeses subvencionables no hi haja en el mercat prou nombre d'entitats que el subministren o presten, o llevat que la despesa s'haja realitzat abans de la sol·licitud de la subvenció.  
L'elecció entre les ofertes presentades haurà d'aportar-se en la justificació de les inversions amb una memòria que justifique l'elecció realitzada, si no és esta la de l'oferta econòmica més avantatjosa.  
g) Plànol cadastral i croquis de les parcel·les on es pretén realitzar les inversions, amb indicació expressa del municipi, el polígon i les parcel·les afectades. Si és procedent, s'indicaran les inversions a realitzar en cada parcel·la cadastral.  
h) Acreditació de la titularitat de l'explotació tal com s'especifica en l'article 17.1 d'esta disposició.  
i) Documentació acreditativa de la qualificació professional del sol·licitant tal com s'establix en l'article 17.3 d'esta orde.   
j) Fotocòpia de l'última declaració de l'impost sobre el rendiment de les persones físiques (IRPF). En el cas de persones jurídiques, presentaran fotocòpia de la declaració i document d'ingrés de l'impost de societats de l'últim any, el resum anual de retencions i ingressos a compte i fotocòpia de les declaracions d'IRPF dels socis que siguen agricultors professionals.  
k) Informe de vida laboral de les persones que cotitzen en l'explotació, i fotocòpia dels TC-1 i TC-2 existents dels últims dotze mesos.  
l) Fotocòpia de la sol·licitud de llicència municipal d'obres, en els casos en què esta siga necessària, juntament amb una memòria agronòmica valorada i, si és el cas, a més, el projecte tècnic visat. La memòria valorada i el projecte hauran de tindre una estructura de pressupost i descripció gràfica que permeta identificar, verificar i comprovar les unitats d'obra en el moment de la certificació.  
11. Per a la instrucció d'un expedient d'ajudes a la primera instal·lació de jóvens es presentarà:  
a) Fotocòpia del DNI/NIF del sol·licitant, cònjuge i/o representant i cotitulars en el cas que hi haja.  
b) Imprés de full de compromisos, datat i firmat, que serà facilitat per les oficines comarcals i els servicis territorials de la Conselleria d'Agricultura, Pesca i Alimentació.  
c) El pla empresarial firmat, que inclourà un pressupost de les despeses d'instal·lació i que s'acompanyarà de l'opció de compra, els precontractes o contractes i les factures proforma de les inversions o adquisicions, tenint en compte allò que s'ha disposat en apartat f del punt 10 d'este article.  
d) Informe de vida laboral del sol·licitant, si és el cas, dels socis o cotitulars d'este.  
e) Última declaració de l'IRPF, o document de l'Agència Estatal d'Administració Tributària que el sol·licitant no ha presentat mai declaració de l'impost sobre la renda de les persones físiques.  
f) En el supòsit d'accés a la titularitat o cotitularitat d'una explotació agrària: fotocòpia de l'escriptura pública acreditativa de la titularitat, nota simple del Registre de la Propietat, contracte privat liquidat o contracte o precontracte d'aconseguir la titularitat en termini.  
g) La incorporació per mitjà de la integració en una explotació associativa amb personalitat jurídica comportarà la presentació del compromís d'integració, o certificat que indique l'aportació i les condicions del nou soci o partícip, juntament amb els estatuts de la societat.  
h) En el supòsit de realització d'inversions que requerisquen llicència d'obres es presentarà la documentació que s'indica en el punt 10l d'este article.  
i) Documentació acreditativa de la qualificació professional del sol·licitant, o compromís d'adquirir-la, tal com s'establix en l'article 17.3 d'esta orde.  
j) Manteniment de tercers en què figuren les dades bancàries del perceptor de les ajudes per a la transferència de la subvenció directa de capital.   
12. La realització de les inversions subvencionades, atenent les seues característiques, podran executar-se dins de l'exercici pressupostari per al qual es convoquen les ajudes o en algun dels dos exercicis següents. Les inversions han d'estar finalitzades i justificades abans del dia 31 de juliol de l'exercici pressupostari o anualitat corresponent per al qual es va programar la finalització de les inversions.  
El beneficiari podrà sol·licitar degudament motivat un canvi d'anualitat, que haurà de ser estimat expressament per la Conselleria d'Agricultura, Pesca i Alimentació i l'autorització del qual estarà supeditada a la disposició de crèdit suficient. Este canvi no podrà comportar la finalització i justificació de les inversions després del 31 de juliol del segon exercici pressupostari posterior al de concessió de l'ajuda.  
13. La documentació que es presente ha d'acreditar que es complixen els requisits exigibles dins del termini de presentació de sol·licituds, i serà motiu de desestimació quan no siga així.  
14. S'ha de comunicar a l'òrgan concedent, en la sol·licitud d'ajuda, com també en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.  
15. Els expedients de les ajudes previstes en esta orde es tramitaran a través del Servici d'Ajudes Estructurals de l'Àrea de Garantia Agrària, i són competents en la instrucció les direccions territorials i el personal tècnic adscrit a les oficines comarcals de la Conselleria d'Agricultura, Pesca i Alimentació.  
16. Davant dels actes administratius que posen fi a la via administrativa es podrà interposar un recurs potestatiu de reposició davant del titular de la Direcció de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la notificació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.»  
Tretze. Es modifica l'article 19, que queda redactat com seguix:  
«Article 19. Inversió auxiliable  
1. La inversió auxiliable s'aprovarà sobre la base d'un pressupost, projecte o factures proforma en què figure el mesurament de les unitats auxiliades i el seu preu unitari corresponent.  
2. Les inversions en béns immobles de naturalesa rústica s'aprovaran sobre la base de les quantitats estipulades en els corresponents compromisos de compravenda, arrendament o altres.  
Per a la compra d'edificis, inclosos si és el cas els terrenys sobre els quals s'assenten, siguen estos urbanitzables o no urbanitzables, caldrà ajustar-se al següent:  
- Caldrà d'aportar valoració d'un taxador independent degudament acreditat o un òrgan o organisme públic degudament autoritzat. La taxació distingirà entre el preu de les edificacions i el del sòl on s'assenten, siguen urbanitzables o no urbanitzables.  
- Els edificis no han d'haver percebut en els últims deu anys cap subvenció nacional ni comunitària.  
- La inversió auxiliable per la compra d'edificis podrà arribar al 100% del valor de compra, i en el cas dels plans de millora es descomptarà el valor del sòl.  
3. En el pressupost del pla de millora i en el del pla empresarial han de figurar el cost total de les inversions, inclosa si és el cas la mà d'obra pròpia i familiar a utilitzar en la seua execució, que no haurà de superar la quantitat de 14.976 euros per unitat de treball agrari, inclosa en eixa quantitat la possible utilització de maquinària pròpia. Esta quantitat podrà imputar-se a cada una de les persones susceptibles d'això, segons allò que s'estipula en l'article 13 d'esta disposició, justificada per mitjà d'un desglossament detallat per persona, tipus de treball i temps dedicat, sense sobrepassar la despesa per jornal que s'indica en el punt 3 de l'article 21. En el cas de persones jurídiques podrà justificar-se de la mateixa manera amb la mà d'obra dels socis assalariats en l'explotació.  
A este efecte s'entendrà com a mà d'obra pròpia i familiar l'estipulada en l'article 13 d'esta orde.   
4. Quan es produïsquen modificacions del programa d'inversions aprovat, estes no seran subvencionables, excepte aquelles en què el tècnic instructor reconega implícitament la seua validesa tècnica i econòmica per mitjà d'informe que incorporarà a l'expedient i la certificació corresponent, sense que puguen comportar increment de l'ajuda ni diferent objecte per al qual va ser concebuda la inversió.  
5. De qualsevol tipus de construcció o instal·lació amb un pressupost d'execució material que siga igual o superior a 350.000 euros, o sempre que segons el parer de la Conselleria d'Agricultura, Pesca i Alimentació comporten especial complexitat o risc, es presentarà projecte constructiu, redactat per tècnic competent i visat pel col·legi professional corresponent per al seu informe per l'oficina o la unitat de supervisió.»  
Catorze. Es modifica l'article 21, que queda redactat com seguix:  
«Article 21. Justificació de les inversions  
Per a les diferents ajudes regulades per esta orde, la justificació de les inversions es realitzarà amb els criteris següents:  
1. Els pagaments corresponents a les despeses i inversions realitzades es justificaran per mitjà de factures i la resta de documents de valor probatori equivalent en el tràfic jurídic mercantil o amb eficàcia administrativa amb la documentació següent:  
a) Si la forma de pagament és una transferència bancària, esta es justificarà per mitjà de còpia del resguard del càrrec, i en el concepte de la transferència haurà de figurar el número de factura o, si no n'hi ha, el concepte abonat.  
b) Si la forma de pagament és el xec o pagaré, el document justificatiu consistirà en:  
- Un rebut, firmat i segellat pel proveïdor, en què cal especificar:  
· La factura o el document justificatiu de la despesa a què correspon el pagament i la data.  
· El número i la data del xec o venciment del pagaré.  
· Davall de la firma ha d'aparéixer el nom i el número del NIF de la persona que firma.  
- Còpia d'extracte bancari del càrrec en compte corresponent a l'operació justificada.  
La data de venciment del pagaré ha de ser anterior a la data de compliment de les condicions establides en la resolució de concessió o de la justificació i ha d'haver-se pagat efectivament.  
c) Si la forma de pagament consistix en un efecte mercantil garantit per una entitat financera o companyia d'assegurances, es justificarà per mitjà de còpia compulsada del document i l'acreditació del pagament de l'efecte per l'entitat que l'haja realitzat.  
Una vegada comprovada la validesa de les factures i els justificants dels despeses, s'estampillaran els originals amb un segell pel funcionari que actua en el procés de control administratiu que indique la línia d'ajuda per la qual se subvenciona la despesa.  
2. Quan la inversió auxiliada siga la de compra o arrendament de terres s'aportarà, a més, escriptura pública inscrita en el Registre de la Propietat, en cas de compra, i la liquidació de l'impost de transmissions patrimonials en el cas d'arrendament, i en els dos casos haurà de figurar l'import de la transmissió.  
3. La màxima mà d'obra pròpia i familiar de l'explotació que podrà justificar-se serà el menor valor entre l'indicat en l'article 13 d'esta disposició i el valor corresponent al de la mà d'obra pròpia i familiar calculada segons el que s'establix en l'article 17.6 d'esta orde, ocupada en el nombre de dies naturals transcorreguts des que el beneficiari pot iniciar les inversions fins a la data de comunicació de la finalització de estes, valorant el jornal en 41,60 euros, inclosa la possible utilització de maquinària pròpia.   
4. Els justificants de pagament de les despeses finançades i dels ingressos per les ajudes percebudes es mantindran per part del beneficiari a disposició de l'administració almenys durant els tres anys següents a aquell en què l'organisme pagador realitze el pagament final.  
5. No seran admissibles els pagaments en efectiu com a justificants de la inversió.»  
Quinze. Es modifica l'article 22, que queda redactat com seguix:  
«Article 22. Certificacions  
1. Conclosa la inversió o l'acció objecte d'ajuda, tot beneficiari està obligat a comunicar-ho per escrit al òrgan instructor de l'expedient abans de la conclusió del termini concedit per a la seua realització.  
2. Els beneficiaris d'ajudes subjectes a qualsevol tipus d'inversions presentaran la justificació de les inversions d'acord amb allò que s'estipula en l'article 21 d'esta orde.  
3. Els beneficiaris d'una ajuda per a la primera instal·lació de jóvens que no hagen acreditat en el moment de la sol·licitud estar donats d'alta en la Seguretat Social per l'activitat agrària hauran d'acreditar-ho en el moment de la certificació.  
4. Els beneficiaris d'una ajuda per a la primera instal·lació de jóvens que no hagen acreditat en el moment de la sol·licitud rendes agràries hauran d'acreditar-les en el moment de la certificació o, en el seu lloc, estar donat d'alta o haver sol·licitat l'alta censal en l'activitat agrària.  
5. Per a procedir al pagament de les ajudes, serà necessari que un funcionari competent en la instrucció de l'expedient certifique la realització de les inversions per a les quals s'haja concedit l'ajuda o del compliment dels compromisos i obligacions adquirides. Esta certificació expressarà les inversions o accions realitzades i la quantia de l'ajuda que li corresponga, amb la deducció, si és el cas, de la part proporcional a la inversió no realitzada, o a la inversió no justificada, sense perjudici que, per incompliment de l'objecte de l'ajuda concedida, puga emetre un informe pertinent per a la revocació de la resolució de concessió i d'anul·lació de les ajudes aprovades.  
6. Si la inversió total justificada de la primera instal·lació fóra inferior a la inicialment prevista, la Conselleria d'Agricultura, Pesca i Alimentació reajustarà l'ajuda concedida preveient les modalitats d'ajudes i de manera que, sense superar els límits establits, l'import total de l'ajuda a percebre pel beneficiari arribe al màxim que siga aplicable. En este cas, l'import bonificable del principal de préstec formalitzat serà com a màxim el de les despeses i inversions realitzades, i el prestatari haurà d'abonar a requeriment de l'entitat de crèdit la part de principal per la inversió no realitzada.  
7. Si, una vegada executat el pla de millora, l'import de la inversió efectuada resulta inferior a l'import de la inversió aprovada en el pla, s'ajustarà l'ajuda total concedida al percentatge que corresponga de la inversió realitzada, i l'import de les diferents modalitats d'ajuda es reduiran aplicades en l'orde següent:  
- Subvenció directa de capital.  
- Bonificació d'interessos.  
En el cas que s'hagueren efectuat pagaments de bonificació d'interessos per import superior al que corresponga després de la certificació amb variació, l'excés es detraurà de l'ajuda en forma de subvenció directa de capital.  
Si l'import de la inversió efectuada és inferior a l'import del préstec formalitzat, l'import del principal bonificat d'este es reduirà fins al de la inversió i es desvincularà de la resta.  
Setze. Es modifica l'article 25, que queda redactat com seguix:  
«Article 25. Reintegrament de subvencions  
1. Seran causes de reintegrament les previstes en l'article 37 de la Llei 38/2003, de 17 de novembre, General de Subvencions.  
No obstant això, també seran causa de reducció de la subvenció o de reintegrament dels pagaments realitzats les reduccions i exclusions contingudes en l'article 31 del Reglament (CE) núm. 1975/2006, de la Comissió, de 7 de desembre de 2006, respecte a la reducció de l'ajuda per inadmissibilitat de les despeses justificades, o exclusió i/o recuperació de l'ajuda per declaració falsa del beneficiari.  
2. Quan l'incompliment d'algun dels requisits siga degut a alguna de les causes següents no serà procedent el reintegrament de les ajudes percebudes:  
a) Mort del beneficiari.  
b) Incapacitat permanent total per a la professió habitual, incapacitat permanent absoluta per al treball o gran invalidesa.  
c) Abandó de la condició de titular de l'explotació motivat per alguna de les causes següents, que hauran de ser estimades per la Conselleria d'Agricultura, Pesca i Alimentació:  
- Expropiació total o d'una part important de l'explotació si l'expropiació no era previsible el dia en què es van subscriure els compromisos.  
- Catàstrofes naturals o accidentals que afecten greument l'explotació.  
- Epizoòtia que afecte la totalitat o a una part del bestiar productor.  
En estos supòsits s'entendrà que l'import de les ajudes que correspon percebre serà assimilable a la que seria procedent en el cas d'una cancel·lació total anticipada del préstec, referida a la data del fet causant.  
3. En els casos en què el beneficiari transmeta la totalitat de l'explotació a una altra persona, esta podrà subrogar-se en els seus compromisos durant el període pendent de compliment, sempre que el nou titular posseïsca els requisits per a ser beneficiari de les ajudes. En este cas, no serà procedent el reintegrament de les ajudes percebudes.  
4. L'incompliment dels compromisos adquirits en matèria de medi ambient, higiene i benestar dels animals implicarà el reintegrament proporcional fins del 25 per cent de la totalitat de l'ajuda percebuda.»  
Dèsset. Se suprimix l'article 28, «Règim supletori».  
Díhuit. Se suprimix l'annex VI.  
Dènou. Se substituïxen en el text íntegre de l'Orde de 25 de març de 2008, de la Conselleria d'Agricultura, Pesca i Alimentació, les referències següents:  
«Ministeri d'Agricultura, Pesca i Alimentació» se substituïx per «Ministeri de Medi Ambient i Medi Rural i Marí».  
«Reglament (CE) 1782/2003, del Consell, de 29 de setembre» se substituïx per «Reglament (CE) 73/2009, del Consell, de 19 de gener».  
«Reial Decret 2352/2004, de 23 de setembre» se substituïx per «Reial Decret 486/2009, de 3 d'abril».  
DISPOSICIÓ FINAL  
Esta orde entrarà en vigor el dia que es publique en el Diari Oficial de la Comunitat Valenciana.  
València, 2 de novembre de 2009  
La consellera d'Agricultura, Pesca i Alimentació  
MARITINA HERNÁNDEZ MIÑANA